CELEX: 32011D0190
Language: sl
Date: 2011-02-25 00:00:00
Title: 2011/190/EU: Sklep Sveta z dne 25. februarja 2011 o pogojih ponovnih pogajanj o Monetarnem sporazumu med vlado Francoske republike, v imenu Evropske skupnosti, ter vlado njegove presvetle visokosti monaškega princa

29.3.2011   
            
            
               SL
            
            
               Uradni list Evropske unije
            
            
               L 81/3
            
         SKLEP SVETA
   z dne 25. februarja 2011
   o pogojih ponovnih pogajanj o Monetarnem sporazumu med vlado Francoske republike, v imenu Evropske skupnosti, ter vlado njegove presvetle visokosti monaškega princa
   (2011/190/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije, zlasti člena 219(3) Pogodbe,
   ob upoštevanju priporočila Evropske komisije,
   ob upoštevanju mnenja Evropske centralne banke,
   ob upoštevanju naslednjega:
   
               (1)
            
            
               Unija je od uvedbe eura pristojna za monetarne zadeve in zadeve, povezane z menjalnim tečajem.
            
         
               (2)
            
            
               Svet določa pogoje za pogajanja in sklepanje sporazumov o monetarnih zadevah ali zadevah, povezanih z menjalnim tečajem.
            
         
               (3)
            
            
               Monetarni sporazum med vlado Francoske republike, v imenu Evropske skupnosti, ter vlado njegove presvetle visokosti monaškega princa (1) (v nadaljnjem besedilu: Sporazum) je bil sklenjen dne 26. decembra 2001.
            
         
               (4)
            
            
               Francija ima s Kneževino Monako (v nadaljnjem besedilu: Monako) dolgoletne monetarne vezi, ki se odražajo v različnih zakonodajnih instrumentih. Finančne institucije v Monaku lahko dostopajo do mehanizmov francoske centralne banke („Banque de France“) za refinanciranje, poleg tega sodelujejo v nekaterih francoskih plačilnih sistemih pod istimi pogoji kot francoske banke.
            
         
               (5)
            
            
               Svet je v svojih zaključkih z dne 10. februarja 2009 povabil Komisijo naj ponovno preuči, ali obstoječi monetarni sporazumi delujejo in ali bi bilo treba zvišati zgornje meje za izdajo kovancev.
            
         
               (6)
            
            
               Komisija je v „Poročilu o monetarnih sporazumih z Monakom, San Marinom in Vatikanom“ ugotovila, da je treba obstoječi Sporazum spremeniti, da bi bili odnosi med Unijo in državami, ki so podpisale monetarne sporazume bolj usklajeni.
            
         
               (7)
            
            
               Zato se je treba o Sporazumu ponovno pogajati, da bi se spremenile zgornje meje za izdajo kovancev in določila sodna pristojnost za reševanje morebitnih sporov, ter da bi se oblika Sporazuma prilagodila in tako približala novi skupni obliki monetarnih sporazumov. Sporazum bi moral veljati, dokler pogodbenici ne skleneta s ponovnimi pogajanji doseženega sporazuma –
            
         SPREJEL NASLEDNJI SKLEP:
   Člen 1
   Francija uradno obvesti Monako, da je treba Sporazum čim prej spremeniti ter ponudi ponovna pogajanja o njegovih zadevnih določbah.
   Člen 2
   Unija si pri ponovnih pogajanjih o Sporazumu prizadeva za naslednje spremembe:
   
               (a)
            
            
               sklene se s ponovnimi pogajanji dosežen Sporazum med Unijo, ki jo zastopata vlada Francoske republike in Komisija, ter vlado njegove presvetle visokosti monaškega princa;
            
         
               (b)
            
            
               metoda določitve zgornje meje za izdajanje monaških eurokovancev se spremeni. Nova zgornja meja se izračuna z metodo, ki bo vključevala fiksni del, namenjen preprečevanju čezmernih špekulacij na področju numizmatike z monaškimi kovanci z zadovoljitvijo povpraševanja na trgu zbirateljev kovancev, in spremenljivi del, ki se izračuna kot povprečna izdaja kovancev na prebivalca v Franciji v letu n–1, pomnoženo s številom prebivalcev Monaka. Brez poseganja v izdajanje zbirateljskih kovancev, Sporazum dosežen s ponovnimi pogajanji, določa 80-odstotni minimalni delež monaških eurokovancev, ki se izdajo v nominalni vrednosti vsako leto;
            
         
               (c)
            
            
               Sodišče Evropske unije (v nadaljnjem besedilu: Sodišče) se določi kot organ, pristojen za reševanje sporov, ki bi lahko nastali zaradi uporabe Sporazuma. Če Unija ali Monako meni, da druga pogodbenica ni izpolnila obveznosti iz Sporazuma, doseženega s ponovnimi pogajanji, lahko predloži zadevo Sodišču. Pogodbenici sprejmeta potrebne ukrepe za upoštevanje zavezujoče sodne odločbe Sodišča, ki je v njej določilo rok. Če Unija ali Monako v določenem roku ne sprejmeta potrebnih ukrepov za upoštevanje sodne odločbe, lahko druga pogodbenica nemudoma prekine Sporazum, dosežen s ponovnimi pogajanji;
            
         
               (d)
            
            
               oblika Sporazuma, doseženega s ponovnimi pogajanji, se prilagodi.
            
         Člen 3
   Pogajanja z Monakom vodita Francija in Komisija v imenu Unije. Evropska centralna banka (ECB) je v pogajanja v celoti vključena in na področjih, za katera je pristojna, je potrebno njeno soglasje. Francija in Komisija predložita v mnenje Ekonomsko-finančnemu odboru (EFO) osnutek Sporazuma, doseženega s ponovnimi pogajanji.
   Člen 4
   Francija in Komisija sta pristojni, da v imenu Unije skleneta Sporazum, dosežen s ponovnimi pogajanji, razen če EFO ali ECB meni, da je treba navedeni sporazum predložiti Svetu.
   Člen 5
   Ta sklep začne učinkovati na dan svojega uradnega obvestila.
   Člen 6
   Ta sklep je naslovljen na Francosko republiko, Komisijo in Evropsko centralno banko.
   
      V Bruslju, 25. februarja 2011
      
         
            Za Svet
         
         
            Predsednik
         
         PINTÉR S.
      
   
   
      (1)  UL L 142, 31.5.2002, str. 59.